美斯傷愈「被迫」踢足全場 邁亞密慘敗出局
2024年04月11日 16:00
東網電視
更多新聞短片
美斯單天難保至尊。
星期四(11日)朝早中冠盃8強次回合,首回合輸1比2嘅國際邁亞密,作客蒙特雷雖然有美斯傷愈復任正選,但難逃再輸1比3厄運,兩回合合計2比5慘敗出局。
上周首回合完場後,雙方喺球員通道發生衝突,蒙特雷助教直斥美斯係「魔鬼侏儒」,令今場賽事火藥味更濃。主場嘅蒙特雷整體實力更強,控制戰局下再入多3球,邁亞密嘅西班牙球星佐迪艾巴更失控,因同對手推撞兼魯莽犯規,喺78分鐘被逐離場。踢少個嘅邁亞密喺尾段破蛋亦無補於事,今場再輸1比3。
邁亞密正選陣容星味十足,不過後備力量單薄,而且近期受到傷兵困擾,今場後備席盡係年輕球員。教練馬天奴今場意外冇作出任何換人,令啱啱傷愈嘅美斯喺敗局已定下,仍要踢足90分鐘,馬天奴嘅決定受到猛烈批評。
呢位阿根廷主帥賽後解釋:「今場所有後備球員都非常年青,比賽嘅發展唔適合佢哋落場,所以先會出現咁樣嘅情況。」